Ķekavā, Ķekavas novadā

**Apstiprināti**

ar Ķekavas novada domes

20\_\_.gada \_\_\_.\_\_\_\_\_\_ sēdes

lēmumu Nr.\_\_ (Protokols Nr.\_\_\_\_)

**Saistošie noteikumi Nr…/2024**

 **Konkursa “Remigrācijas atbalsta pasākums – “Atgriezies Ķekavas novadā!””** **nolikums**

*Izdoti saskaņā ar*

*Pašvaldību likuma 4.panta pirmās daļas 12.punktu, 5.pantu, 44.panta otro daļu*

1. **Vispārīgie jautājumi**
2. Saistošie noteikumi (turpmāk – noteikumi) nosaka konkursa “Remigrācijas atbalsta pasākums – “Atgriezies Ķekavas novadā!”” (turpmāk – konkurss) projektu iesniegšanas, izvērtēšanas, īstenošanas, atskaitīšanās un projektu rezultātu uzturēšanas uzraudzības kārtību, kā arī Ķekavas novada pašvaldības (turpmāk – pašvaldība) finansējuma piešķiršanas nosacījumus atbalsta sniegšanai uzņēmējdarbības uzsākšanai un attīstībai, kas ietver jaunu darbavietu radīšanu remigrantiem un/vai atbalsta sniegšanu jaunizveidotiem remigrantu uzņēmumiem.
3. Konkursa mērķis ir sniegt atbalstu remigrantiem – veicināt jaunu komersantu un jaunu darba vietu izveidi Ķekavas novadā, kā arī, radīt jaunus produktus un pakalpojumus reģionālā mērogā.
4. Noteikumos lietotie termini:
	1. remigrants - diasporas loceklis, kurš ir atgriezies vai pārcēlies no pastāvīgas dzīves ārzemēs uz pastāvīgu dzīvi Ķekavas novadā. Pastāvīgai dzīvei ārzemēs līdz atgriešanās brīdim jābūt vismaz diviem gadiem. Atgriešanās vai pārcelšanās brīdim ir jābūt ne vairāk kā divus gadus pirms darbavietas izveidošanas vai uzņēmuma izveidošanas. Atgriešanās faktu persona pašapliecina;
	2. *de minimis* atbalsts - Saskaņā ar Komisijas 2023.gada 13.decembra regulu (ES) 2023/2831 par Līguma par Eiropas Savienības darbību 107. un 108.panta piemērošanu *de minimis* atbalstam (turpmāk – Komisijas regula Nr.2023/2831) *de minimis* atbalsts ir atbalsts, ko viena dalībvalsts piešķīrusi vienam vienotam uzņēmumam[[1]](#footnote-1) un kas nevienā trīs gadu periodā nepārsniedz 300 000 *euro*[[2]](#footnote-2);
	3. VID – Valsts ieņēmumu dienests;
	4. UR – Latvijas Republikas Uzņēmumu reģistrs;
	5. MVU – Mazie un vidējie uzņēmumi.

**II. Konkursa izsludināšana**

1. Pašvaldība paziņojumu par konkursa sākšanu publicē pašvaldības tīmekļa vietnē www.kekava.lv un pašvaldības sociālajos tīklos.
2. Konkursu izsludina ne vēlāk kā 5 (piecu) darba dienu laikā no saistošo noteikumu spēkā stāšanās dienas, par to izdodot atsevišķu pašvaldības izpilddirektora rīkojumu.
3. Konkursa pieteikuma izstrādāšanas un noformēšanas laikā ir iespējams saņemt konsultāciju pie pašvaldības Uzņēmējdarbības un komunikāciju projekta vadītāja, zvanot uz telefona nr. +371 27904322 vai rakstot uz e-pastu: signija.sulce@kekava.lv.

**III. Finansējuma piešķiršanas nosacījumi**

1. Konkursa pieteikumu var iesniegt jaunuzņēmumu projektu īstenošanai un jaunizveidoto darba vietu projektu īstenošanai.
2. Jaunuzņēmumu projekta gadījumā finansējumu piešķir:
	1. juridiskai personai, kuras īpašnieks ir remigrants, un, kura ne ilgāk kā 24 mēnešus ir dibināta un reģistrēta Ķekavas novadā;
	2. fiziskai personai (remigrantam) jauna uzņēmuma izveidei Ķekavas novadā.
3. Jaunuzņēmumu projektu gadījumā finansējuma saņēmējam jānodrošina šādas prasības:
	1. jānodrošina jaunu produktu un/vai pakalpojumu attīstība reģionālā mērogā;
	2. uzņēmējdarbība ir jāturpina vismaz vienu gadu no dienas, kad saņemts finansējums;
	3. remigrants drīkst izveidot darbavietu - jaunizveidotā darbavieta jāsaglabā vismaz vienu gadu no dienas, kad attiecīgā darbavieta pirmo reizi ir nodrošināta;
	4. saimnieciskās darbības veicējam vai uzņēmumam ir jābūt reģistrētam VID vai UR ne agrāk kā 24 mēnešus pirms projekta pieteikuma iesniegšanas dienas;
	5. konkursa dalībnieks var būt fiziska persona, kas savu darbību reģistrēs VID vai UR pēc lēmuma par finansējuma piešķiršanu konkursa pieteikumu izvērtēšanas komisijas sēdē.
4. Jaunizveidoto darbavietu projekta gadījumā finansējumu piešķir juridiskai personai, kas ir reģistrēta un savu saimniecisko darbību veic Ķekavas novadā, jaunas darba vietas izveidei remigrantam.
5. Jaunizveidoto darbavietu projekta gadījumā finansējuma saņēmējam jānodrošina šādas prasības:
	1. uzņēmējdarbība un jaunizveidotā darbavieta ir jāturpina vismaz vienu gadu no dienas, kad saņemts finansējums;
	2. projekta ietvaros ir jānosaka uzņēmuma atbilstība MVU kategorijai (MVU kategorija kas tiek definēta saskaņā ar Komisijas 2014.gada 17.jūnija Regulas (ES) Nr.651/2014[[3]](#footnote-3)):
		1. sīkiem (mikro) un maziem uzņēmumiem - jārada vismaz viena jauna darbavieta, kas atbilst pilna darba laika slodzei (darbavietu skaita pieaugums tiek skatīts pret iepriekšējo kalendāro gadu pirms projekta iesnieguma iesniegšanas dienas). Katru jaunizveidoto darbavietu ir jāsaglabā vismaz vienu gadu no dienas, kad attiecīgā darbavieta pirmo reizi ir nodrošināta;
		2. vidējiem uzņēmumiem - jārada vismaz divas jaunas darbavietas, kas atbilst pilna darba laika slodzei (darbavietu skaita pieaugums tiek skatīts pret iepriekšējo kalendāro gadu pirms projekta iesnieguma iesniegšanas dienas). Katru jaunizveidoto darbavietu ir jāsaglabā vismaz divus gadus no dienas, kad attiecīgā darbavieta pirmo reizi ir nodrošināta;
		3. lieliem uzņēmumiem - jārada vismaz piecas jaunas darbavietas, kas atbilst pilna darba laika slodzei (darbavietu skaita pieaugums tiek skatīts pret iepriekšējo kalendāro gadu pirms projekta iesnieguma iesniegšanas dienas). Katru jaunizveidoto darbavietu ir jāsaglabā vismaz piecus gadus no dienas, kad attiecīgā darbavieta pirmo reizi ir nodrošināta;
	3. uzņēmumam jānodrošina vismaz vidējo algu (pēc Centrālās statistikas pārvaldes iepriekšējā gada datiem) Rīgas plānošanas reģionā - ja darbavieta ir radīta uzņēmumā, kas veic saimniecisko darbību vismaz 3 gadus.
6. Jaunuzņēmumu un jaunizveidoto darbavietu projektu gadījumā attiecināmās izmaksas:
	1. pamatlīdzekļi (izņemot transportlīdzekļi);
	2. izdevumi atlīdzībai - atalgojums, tajā skaitā darba alga, darba spēka nodokļi (iedzīvotāju ienākuma nodoklis, valsts sociālās apdrošināšanas obligātās iemaksas).
7. Jaunuzņēmumu un jaunizveidoto darbavietu projektu gadījumā neattiecināmās izmaksas:
	1. konkursa dalībnieka administratīvās izmaksas;
	2. līdzekļi pabalstiem, prēmijas, naudas balvas, radošās stipendijas, komandējumi un citi līdzīgi maksājumi;
	3. procentu maksājumi, zaudējumu atlīdzības un parādu dzēšana;
	4. izmaksas, kuras projektā finansē no citiem finanšu avotiem: nevar izmantot vienu un to pašu attiecināmo izmaksu finansēšanai citu atbalsta programmu vai projektu ietvaros, kas tiek finansēti no Eiropas Savienības finanšu avotiem, kā arī citiem valsts vai pašvaldību finanšu līdzekļiem un nevar apvienot (veikt atbalsta kumulāciju) ar citu atbalstu par tām pašām attiecināmajām izmaksām citu aktivitāšu un pasākumu ietvaros, kas tiek finansēti no Eiropas Savienības finanšu avotiem, kā arī citiem valsts vai pašvaldību finanšu līdzekļiem;
	5. izmaksas, kas radušās pirms līguma ar pašvaldību noslēgšanas, tai skaitā pieteikuma sagatavošanas izmaksas un uzņēmuma reģistrācijas izmaksas.
8. Finansējumu piešķiršanas noraidījuma un atmaksas gadījumi:
	1. finansējumu nepiešķir un noraida konkursa dalībnieka pieteikumu, ja no konkursa pieteikuma izriet, ka iegādājamās vienības paredzēts izmantot personīgiem nolūkiem un vajadzībām;
	2. pašvaldības atbalstīto projektu neizdošanās gadījumā, ja netiek radīta jauna darbavieta, jauns uzņēmums vai saņemtais finansējums tiek izlietots neattiecināmajām izmaksām, projekta īstenotājs finansējumu atmaksā pašvaldībai un pašvaldība par atgūtajiem līdzekļiem var atkārtoti izsludināt konkursu. Atmaksas termiņu no uzņēmēja puses nosaka pašvaldība. Ja uz atkārtoti izsludinātu konkursu nepiesakās neviens konkursa dalībnieks, valsts finansējums tiek atmaksāts valsts budžetā;
	3. finansējumu nepiešķir, ja konkursa dalībniekam ar tiesas lēmumu pasludināta maksātnespēja un kurai uzsākts un/vai apstiprināts tiesiskās aizsardzības process, tā saimnieciskā darbība ir apturēta vai pārtraukta, vai ir uzsākta bankrota procedūra, kā arī pret kuru ir tikuši piemēroti un stājušies spēkā Krimināllikumā noteiktie piespiedu ietekmēšanas līdzekļi;
	4. finansējumu nepiešķir, ja konkursa dalībniekam vērtēšanas brīdī pēc VID datu bāzes datiem ir nodokļu un citu valsts vai pašvaldības noteikto obligāto maksājumu parāds, kas pārsniedz 150 *euro*;
	5. finansējumu nepiešķir konkursa dalībniekam, ja tas plāno vai veic saimniecisko darbību saskaņā ar Ministru kabineta 2018.gada 7.augusta noteikumos Nr.496 „Remigrācijas atbalsta pasākuma īstenošanas, novērtēšanas un finansēšanas kārtība”[[4]](#footnote-4) atrunātajām neatbalstāmajām nozarēm un darbībām (skatīt minēto noteikumu 17.punktu).

**IV. Projekta pieteikuma iesniegšana**

1. Konkursa dalībnieks aizpilda pieteikumu dalībai konkursā, atbilstoši noteikumu 1.pielikumam “Pieteikuma veidlapa”.
2. Viens pretendents var iesniegt 1 (vienu) konkursa pieteikumu komercdarbības uzsākšanai vai vismaz vienas jaunas darba vietas[[5]](#footnote-5) radīšanai remigrantam Ķekavas novadā.
3. Pieteikumu, kas ir parakstīts ar drošu elektronisko parakstu, jānosūta uz e-pasta adresi novads@kekava.lv ar norādi „Pieteikums konkursam “Remigrācijas atbalsta pasākums – “Atgriezies Ķekavas novadā!””.
4. Pieteikumam ir šādas sastāvdaļas:
	1. aizpildīta pieteikuma veidlapa, kurā norādīts *de minimis* atbalsta uzskaites sistēmā aizpildītās veidlapas identifikācijas numurs (1.pielikums). *De minimis* veidlapu sagatavo *de minimis* atbalsta uzskaites sistēmā, kurai ir iespējams piekļūt caur VID elektroniskās deklarēšanās sistēmu (palīdzība un konsultācijas, kā to izdarīt bez maksas, pieejamas pie pašvaldības Uzņēmējdarbības komunikācijas projektu vadītāja);
	2. aizpildīta projekta ieviešanas kopējo izdevumu tāme, atbilstoši nolikuma 2.pielikumam, atšifrējot finansējuma izlietošanas pozīcijas un paredzot vismaz 50% privāto līdzfinansējumu no projekta kopējo izmaksu apjoma;
	3. jaunuzņēmuma projekta gadījumā, klāt pievienots remigranta pašapliecinājums par atbilstību projekta nosacījumiem (3.pielikums);
	4. jaunuzņēmuma projekta gadījumā, konkursa dalībnieks apliecina konkursa dalībnieka privātā līdzfinansējuma pieejamību (apliecinājums brīvā formā);
	5. nodomu protokola kopija par telpu nomas līguma noslēgšanu uz laiku ne īsāku par 1 (vienu) gadu, ja komercdarbību, projekta ietvaros, plānots veikt vai attīstīt nomātās telpās (ja attiecināms);
	6. projekta iesniedzēja apliecinājums par nolikuma 13.4.apakšpunktā un 14.punktā norādīto apstākļu neesamību (4.pielikums);
	7. cita informācija, ko konkursa dalībnieks uzskata par nepieciešamu.
5. Projekta pieteikumu iesniedz, ievērojot publikācijā norādītā konkursa pieteikuma iesniegšanas termiņu. Projekta pieteikumi, kas iesniegti pēc noteiktā iesniegšanas termiņa, netiek vērtēti.

**V. Projektu vērtēšana**

1. Projekta pieteikuma vērtēšanu un uzraudzību veic ar domes priekšsēdētāja rīkojumu izveidota konkursa pieteikumu vērtēšanas komisija (turpmāk – komisija).
2. Pretendents un pašvaldība ievēro normatīvos aktus par *de minimis* atbalsta uzskaites un piešķiršanas kārtību.
3. Projekta pieteikumus komisija vērtē, atbilstoši projekta vērtēšanas kritērijiem, saskaņā ar nolikuma 5.pielikumu.
4. Sākotnēji komisija izvērtē administratīvos kritērijus - pretendenta un konkursa pieteikuma atbilstību nolikuma prasībām, un, ja projekta pieteikums atbilst visiem administratīvajiem kritērijiem, komisija vērtē kvalitatīvos kritērijus.
5. Projekta vērtēšanas kvalitatīvo kritēriju maksimālā punktu summa ir 20, kas sadalās šādi:
	1. uzņēmējdarbības projekta veids – 2 punkti;
	2. projekta apraksts – 5 punkti;
	3. jaunizveidoto produktu/pakalpojumu apraksts – 3 punkti;
	4. produkta/pakalpojuma realizācija un mārketings – 3 punkti;
	5. riski un problēmas – 2 punkti;
	6. finansējums – 3 punkti;
	7. ilgtspēja – 2 punkti;
6. Finansējumu saņem pretendenti, kuru pieteikumi vērtēšanā ir saņēmuši lielāko vidējo punktu skaitu un tiem pietiek finansējums.
7. Diviem pretendentiem iegūstot vienādu punktu skaitu, priekšroka tiek dota remigrantu dibinātiem uzņēmumiem.
8. Ja pieteikums neatbilst nolikuma prasībām, komisija 5 (piecu) darba dienu laikā no pieteikuma izskatīšanas brīža pretendentam lūdz iesniegt precizējumus.
9. Komisija var pieņemt lēmumu neatbalstīt nevienu projektu un rīkot atkārtotu konkursu.
10. Komisijas lēmums par apstiprinātiem un neapstiprinātiem projektiem tiek paziņots visiem konkursa dalībniekiem, nosūtot informatīvu vēstuli uz iesniedzēja projekta pieteikumā norādīto e-pastu vai norādīto adresi.

**XI. Komisijas struktūra, tiesības un pienākumi**

1. Komisija ir 5 locekļu sastāvā: 3 locekļi ir no pašvaldības, 1 loceklis no Ķekavas novada uzņēmēju padomes, un 1 loceklis no Latvijas investīciju un attīstības aģentūras.
2. Komisiju vada komisijas priekšsēdētājs, kurš:
	1. organizē komisijas darbību atbilstoši nolikumam;
	2. pēc iepazīšanās ar projekta pieteikumiem, saskaņojot sēdes laiku ar komisijas locekļiem, sasauc un vada komisijas sēdes;
	3. paraksta protokolus un komisijas lēmumus.
3. Komisijas locekļi piedalās komisijas sēdēs un vērtē projekta pieteikuma atbilstību nolikumā noteiktajām prasībām.
4. Komisija ir lemttiesīga, ja tās sēdē piedalās ne mazāk kā trīs komisijas locekļi.
5. Komisijas lietvedības kārtošanu (sēdes protokolēšanu un glabāšanu) nodrošina pašvaldības Uzņēmējdarbības komunikācijas projektu vadītājs.
6. Komisijas tiesības:
	1. uzaicināt pieteikuma iesniedzēju uz projekta izvērtēšanas sēdi;
	2. pieaicināt ekspertus, kuri sniedz atzinumus par biznesa idejas ilgtspēju;
	3. ierosināt izmaiņas projekta budžetā vai aktivitāšu plānā, lai efektīvi izmantotu pieejamos līdzekļus;
	4. no pieteikuma iesniegšanas dienas līdz pēdējās uzraudzības perioda atskaites apstiprinājumam veikt pārbaudes projekta īstenošanas vietā, saskaņojot pārbaudes laiku ar īstenotāju.
7. Komisijas pienākumi:
	1. apliecināt ar parakstu interešu konflikta neesamību konkrētā konkursa dalībnieka izvēlē;
	2. neizpaust informāciju par projekta pieteikumā un atskaites dokumentācijā uzrādīto informāciju;
	3. izvērtēt 15 darba dienu laikā projektu pieteikumu atbilstību nolikumam.

**VI. Finansējuma piešķiršanas un projekta īstenošanas kārtība**

1. Konkursa finansējumu nodrošina pašvaldība un Vides aizsardzības un reģionālās attīstības ministrijas Rīgas plānošanas reģions.
2. Kopējais konkursa atbalsta apmērs ir EUR 96 000 (deviņdesmit seši tūkstoši *euro*, 00 centi) gadā, laika periodā no 2024.gada līdz 2026.gadam:
	1. 2024. gadā – pašvaldības finansējums EUR 32000,00 (trīsdesmit divi tūkstoši *euro*, 00 centi), valsts finansējums EUR 64 000 (sešdesmit četri tūkstoši *euro*, 00 centi) gadā;
	2. 2025. gadā – pašvaldības finansējums EUR 32000,00 (trīsdesmit divi tūkstoši *euro*, 00 centi), valsts finansējums EUR 64 000 (sešdesmit četri tūkstoši *euro*, 00 centi) gadā;
	3. 2026. gadā – pašvaldības finansējums EUR 32000,00 (trīsdesmit divi tūkstoši *euro*, 00 centi), valsts finansējums EUR 64 000 (sešdesmit četri tūkstoši *euro*, 00 centi) gadā.
3. Vienam konkursa dalībniekam ir pieejams finansējums līdz EUR 12000 apmērā (valsts finansējums līdz EUR 8000, pašvaldības finansējums līdz EUR 4000), un konkursa dalībnieka privātajam līdzfinansējumam jābūt nodrošinātam ar piesaistītajām investīcijām vismaz 50% apmērā no projekta iesniegumā pieprasītā remigrācijas atbalsta pasākuma finansējuma apmēra.
4. Pašvaldībai attiecīgā gada piešķirtais valsts finansējums jāpārskaita projekta īstenotājam līdz kārtējā gada 31. decembrim, lai tas tiktu attiecināms.
5. Konkursa uzvarētājam piešķirtā finansējuma apmērs tiek noteikts atbilstoši komisijas lēmumam par finansējuma piešķiršanu projekta realizācijai.
6. Finansējuma izmaksa notiek divās daļās:
	1. 80% apmērā – 10 (desmit) darba dienu laikā pēc līguma parakstīšanas ar projekta iesniedzēju;
	2. 20% apmērā – 10 (desmit) darba dienu laikā pēc tam, kad konkursa dalībnieks iesniedzis pārskatus un attaisnojuma dokumentus.
7. Pašvaldība slēdz līgumu ar konkursa dalībnieku par projekta īstenošanu un piešķirtā finansējuma izlietošanu (6.pielikums).
8. Līgums par finansējuma piešķiršanu jānoslēdz: ar juridisku personu, reģistrētu saimnieciskās darbības veicēju, vai fizisku personu – ne vēlāk kā 12 darba dienu laikā no komisijas lēmuma spēkā stāšanas dienas.
9. Konkursa dalībniekam līdz līguma noslēgšanai jāreģistrē saimnieciskā darbība VID vai UR, ja tas jau nav veikts.
10. Ja konkursa dalībnieks sākotnēji *de minimis* veidlapu iesniedz kā fiziska persona, kurai atbilstoši nolikuma 45. punktā noteiktajam, pirms līguma noslēgšanas ir jāreģistrējas UR, konkursa dalībniekam pēc jaunizveidotā uzņēmuma reģistrācijas UR būtu jāizveido *de minimis* sistēmā jauna veidlapa, jo konkursa dalībnieks būs jaunizveidotais uzņēmums, un jāiesniedz tā vai veidlapas identifikācijas numurs pašvaldībai.

**VIII. Projekta atskaites kārtība**

1. Konkursa dalībnieks līgumā par projekta īstenošanu un piešķirtā finansējuma izlietošanu noteiktajā kārtībā iesniedz pašvaldībā finanšu atskaiti par piešķirtā finansējuma izlietojumu (7.pielikums) un atskaiti par projekta īstenošanas gaitu un sasniegtajiem rezultātiem (8.pielikums) nosūtot to uz pašvaldības e-pastu: novads@kekava.lv, kas paredz:
	1. rakstisku pārskatu par projekta īstenošanas gaitu (brīvā formā);
	2. atskaiti par piešķirtā finansējuma izlietojumu (5.pielikums), ieskaitot finanšu izlietojuma attaisnojuma dokumentus (rēķinus, maksājuma uzdevumus, bankas konta izdrukas u.c.).
2. Komisija izvērtē pārskatu 10 darba dienu laikā no tā saņemšanas brīža.
3. Konkursa dalībniekam ir tiesības ierosināt izmaiņas projekta pieteikumā, ja tādas ir nepieciešamas projekta realizācijai, iesniedzot iesniegumu komisijai. Komisija izvērtē un lemj par iesnieguma izmaiņu apstiprināšanu vai neapstiprināšanu.
4. Ja atskaites netiek iesniegtas noteiktajā termiņā vai iesniegtie izdevumus attaisnojošie dokumenti nav noformēti atbilstoši Ministru kabineta 2021. gada 21. decembra noteikumiem Nr. 877 “Grāmatvedības kārtošanas noteikumi”, vai finansējums nav izlietots atbilstoši projekta pieteikumā (1.pielikums) un budžeta tāmē (2.pielikums) noteiktajam mērķim un termiņam, finansējuma saņēmējam pārskaitītais finansējums jāatmaksā pašvaldībai pašvaldības noteiktajā termiņā.

**XII. Noslēguma jautājumi**

1. Komercdarbības atbalsts nolikuma ietvaros tiek sniegts saskaņā ar Komisijas regulu Nr.2023/2831. Attiecīgi, tas uzliek par pienākumu veikt darbības, lai reģistrētu un apkopotu visu informāciju par regulas piemērošanu. Atbilstoši Komisijas regulas Nr. 2023/2831 6.panta 3.punktam, dalībvalstis reģistrēto informāciju par *de minimis* atbalstu glabā 10 gadus no atbalsta piešķiršanas dienas.
2. Konkursa ietvaros par *de minimis* atbalsta piešķiršanas brīdi tiek uzskatīts līguma (6.pielikums) parakstīšanas datums.
3. Personas dati tiek apstrādāti, ievērojot Eiropas Parlamenta un Padomes 2016. gada 27. aprīļa Regulu 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula).

Pielikumi:

1. Pieteikuma veidlapa.
2. Projekta izdevumu tāmes veidlapa.
3. Remigranta pašapliecinājuma veidlapa.
4. Konkursa dalībnieka apliecinājums.
5. Projekta vērtēšanas veidlapa.
6. Līgums par projekta īstenošanu un piešķirtā finansējuma izlietošanu.
7. Finanšu atskaite par piešķirtā finansējuma izlietojumu.
8. Atskaite par projekta īstenošanas gaitu un sasniegtajiem rezultātiem.

Domes priekšsēdētājs (PARAKSTS\*) J.Žilko

**\*ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.**

**Paskaidrojuma raksts
 Ķekavas novada pašvaldības saistošajiem noteikumiem Nr. \_\_/2024 par konkursa „Remigrācijas atbalsta pasākums – “Atgriezies Ķekavas novadā!”” nolikumu**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | **Saistošo noteikumu izdošanas mērķis** ir noteikt kārtību, kādā Ķekavas novada pašvaldība īsteno konkursa “Remigrācijas atbalsta pasākums – “Atgriezies Ķekavas novadā!”” (turpmāk – konkurss) projektu iesniegšanas, izvērtēšanas, īstenošanas, atskaites un projektu rezultātu uzturēšanas uzraudzības kārtību, kā arī Ķekavas novada pašvaldības (turpmāk – pašvaldība) finansējuma piešķiršanas nosacījumus atbalsta sniegšanai uzņēmējdarbības uzsākšanai un attīstībai, kas ietver jaunu darbavietu radīšanu remigrantiem un/vai atbalsta sniegšanu jaunizveidotiem remigrantu uzņēmumiem. **Konkursa mērķis** ir sniegt atbalstu remigrantiem - fiziskām un juridiskām personām, un veicināt jaunu komersantu un jaunu darba vietu izveidi Ķekavas novadā, kā arī, radot jaunus produktus un pakalpojumus reģionālā mērogā.Reģionālās politikas pamatnostādnes 2021.-2027. gadam - viens no mērķiem ir cilvēkkapitāla piesaiste reģionos (A.2. mērķis). Diasporas likums - valsts un pašvaldības veic pasākumus, lai atvieglotu diasporas locekļu atgriešanos vai pārcelšanos uz pastāvīgu dzīvi Latvijā (15. panta pirmā daļa). Pašvaldības pilnvarojums izstrādāt saistošos noteikumus izriet no Pašvaldību likuma 44.panta otrās daļas, kas noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.Saistošie noteikumi ir nepieciešami, lai, atbilstoši Pašvaldību likuma deleģējumam, noteiktu kārtību, kā pašvaldība īsteno konkursu, t.i., lai būtu izdots normatīvais akts, uz kā pamata pretendenti var pieteikties konkursā. Bez šo noteikumu izdošanas nevar tikt atvērts konkurss tā budžeta izlietošanai. |
| 2. Fiskālā ietekme uz pašvaldības budžetu | Pašvaldības finansējumu paredz gadskārtējā budžetā. Kopējais konkursa atbalsta apmērs ir EUR 96’000 (deviņdesmit seši tūkstoši *euro*, 00 centi), no tā pašvaldības finansējums EUR 32’000,00 (trīsdesmit divi tūkstoši *euro*, 00 centi), valsts finansējums EUR 64’000 (sešdesmit četri tūkstoši *euro*, 00 centi) gadā laika periodā no 2024.gada līdz 2026.gadam:* 2024.gada pašvaldības budžetā plānoti finanšu līdzekļi EUR 32’000,00 apmērā;
* 2025.gada pašvaldības budžetā plānoti finanšu līdzekļi EUR 32’000,00 apmērā;
* 2026.gada pašvaldības budžetā plānoti finanšu līdzekļi EUR 32’000,00 apmērā.

Ņemot vērā to, ka konkurss ir jauna pašvaldības iniciatīva, ietekme uz 2024.gada budžetu varētu būt EUR 32’000palielinājums salīdzinājumā ar iepriekšējo gadu. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme - tiesiskais regulējums attiecināms uz remigrantu atgriešanās Latvijā veicināšanu, tāpēc uzskatāms, ka šie noteikumi pozitīvi ietekmēs Ķekavas novada iedzīvotāju dzīvesveidu, labsajūtu un sabiedrību kopumā, jo veicinās iedzīvotāju iesaisti un līdzdalību Ķekavas novada attīstībā un piešķirto finanšu līdzekļu izlietošanā. Ietekme uz iedzīvotāju veselību – iespējams, ka noteiktu projektu ideju realizācija uzlabos iedzīvotāju veselību, piemēram, tematiskas nodarbības vai aktivitātes.Ietekme uz vidi – nav.Ietekme uz uzņēmējdarbību – ietekme uz uzņēmējdarbības vidi pašvaldības teritorijā: ar šiem noteikumiem tiks veicinātas uzņēmējdarbības aktivitātes, jaunu remigrantu dibinātu uzņēmumu veidošanās un esošo uzņēmumu attīstība un izaugsme - jaunizveidoto darbavietu izveides gadījumā.Remigranti - uzņēmēji ir šo noteikumu tiesiskā regulējuma mērķgrupa. Tiesiskais regulējums radīs mērķgrupai jaunas tiesības un iespējas, veicinās tiesību realizēšanu.Remigrantu uzņēmējdarbībai paredzama ietekme uz konkurenci – paplašinās Ķekavas novadā sniegto pakalpojumu un produktu klāstu, kā arī, iespējams tiks radīti jauni, inovatīvi produkti un pakalpojumi. |
| 4. Ietekme uz administratīvajām procedūrām un to izmaksām | Privātpersonas jautājumos par saistošo noteikumu piemērošanu var vērsties pie pašvaldības Uzņēmējdarbības komunikācijas projektu vadītāja.Fiziskām un juridiskām personām veicamās darbības, ko paredz saistošo noteikumu projekts - galvenie procedūras posmi un veicamās darbības noteiktas saistošajos noteikumos.Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs un projekta ietvaros nav attiecināmas. |
| 5. Ietekme uz pašvaldības funkcijām un cilvēkresursiem | Pašvaldību likuma 4.panta pirmās daļas 12.punktā ir noteikts, ka pašvaldības funkcija ir sekmēt saimniecisko darbību pašvaldības administratīvajā teritorijā un sniegt tai atbalstu.Saistošo noteikumu izpildes nodrošināšanai nav nepieciešams veidot jaunas pašvaldības institūcijas, darba vietas vai paplašināt esošo institūciju kompetenci. |
| 6. Informācija par izpildes nodrošināšanu | Saistošo noteikumu izpildei nav nepieciešams veidot jaunas institūcijas un/vai jaunas darba vietas.Konkursa pieteikumus izskata konkursa vērtēšanas komisija, ko izveido un apstiprina ar pašvaldības domes priekšsēdētāja rīkojumu. Konkursu administrē pašvaldības Uzņēmējdarbības komunikācijas projektu vadītājs. Galvenie procedūras posmi un fiziskām un juridiskām personām veicamās darbības noteiktas saistošajos noteikumos. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes gaitā ir notikušas sarunas ar Rīgas plānošanas reģionu, Finanšu ministriju, Valsts reģionālās attīstības ministriju, Pierīgas pašvaldību uzņēmējdarbības speciālistiem, kā arī ar pašvaldības Administratīvās pārvaldes speciālistiem.Konsultācijām tika izmantota sabiedriskā apspriešana, lai sasniegtu mērķgrupu, kā arī noskaidrotu pēc iespējas plašākas sabiedrības viedokli. Saistošo noteikumu projekts tika publicēts pašvaldības mājas lapā no 2024. gada \_\_. \_\_\_\_\_\_\_\_ līdz 2024. gada \_\_. \_\_\_\_\_\_\_\_ (ieskaitot). Viedokļi un priekšlikumi par saistošo noteikumu projektu ir/nav saņemti. |

Domes priekšsēdētājs (\*PARAKSTS) J. Žilko

**\*ŠIS DOKUMENTS IR ELEKTRONISKI PARAKSTĪTS AR DROŠUELEKTRONISKO PARAKSTU UN SATUR LAIKA ZĪMOGU.**

1. Komisijas regulas Nr. 2023/2831 2.panta 2.punkts [↑](#footnote-ref-1)
2. Komisijas regulas Nr. 2023/2831 3.panta 2.punkts [↑](#footnote-ref-2)
3. https://www.cfla.gov.lv/lv/media/3483/download [↑](#footnote-ref-3)
4. Ministru kabineta 2018.gada 7.augusta noteikumi Nr.496 “Remigrācijas atbalsta pasākuma īstenošanas, novērtēšanas un finansēšanas kārtība”. [↑](#footnote-ref-4)
5. projekta ietvaros uzņēmuma jaunizveidoto darbavietu skaits ir jānosaka atbilstoši uzņēmuma atbilstībai MVU kategorijai (skatīt noteikumu 11.2.punktu). [↑](#footnote-ref-5)